Метр 400 зи лъагагъ бгыр ящэ
Германием щащэну яужь итщ метр 400 зи лъагагъ бгымрэ абы къедза щIыналъэмрэ. Зи хъуреягъыр мэзу зэщIэкIэжа Циркельштайн щыгур Эльбэ псым и Iуфэм и гъунэгъу щIыпIэм хуозэ, Дрезден къалэми пэжыжьэкъым.
Абы зыщагъэпсэхуну яфIэфIщ цIыхухэм – лъэсу къэзыкIухьхэми, бгым дэкIыныр нэхъ къэзыщтэхэми, жыг щIагъхэм гупсэхугъуэ щызыгъуэтхэми. А щIыпIэр ящэну щIыхуитыр ар къэрал мылъкукъыми аращ. Уней мылъкур зейхэу мэзым, абы и Iэгъуэблагъэхэм я зехьэныр къызэхьэлъэкIыу хуежьахэм мурад ящIащ а щIыпIэр ящэну. 2006 гъэм абы яужь ихьауэ щытащ, еврэ мелуан I,4-рэ уасэу хуагъэуври. Апхуэдиз мылъку щIы Iыхьэм щIэзытын къыкъуэмыкIыурэ и уасэр кърагъэхын хуей хъуащ.
«Саксон Швецарие зыфIаща щIыналъэм хыхьэ, зихуэдэ щымыIэ бгымрэ абы и Iэгъуэблагъэмрэ зыщэхуну мурад зыщIым ар ей хъунущ еврэ I99500-кIэ. А уасэм хохьэ бгыри абы и хъуреягъкIэ щыIэ щIы гектарийри», - итщ сату зэращIым теухуа хъыбарегъащIэм.
Уегупсысмэ, ар зыщэхуну куэд тегушхуэну къыщIэкIынукъым, щIыпIэр сыт хуэдэу мыдахэми. А бгым пхокI лъэс лъагъуэхэр икIи ахэр цIыхубэм къыщакIухьын хуэдэу сыт щыгъуи зэIухауэ щытын хуейщ. Апхуэдэуи щIыпIэр къахухьынуи хуиткъым. Аращи, и мылъку апхуэдэ щIыпIэм хэзылъхьэн къыкъуэкIыныр фIэщщIыгъуейщ.

